รัฐบาลไทย-ข่าวทำเนียบรัฐบาล-นายกฯ กล่าวเนื่องในวันน้ำโลก ประจำปี 2567 เชิญชวนทุกคนร่วมเป็นน้ำหนึ่งใจเดียวกัน ร่วมอนุรักษ์ แบ่งปัน ใช้น้ำอย่างมีคุณค่า เกิดประโยชน์สูงสุด
วันศุกร์ที่ 22 มีนาคม 2567
22/03/2567
นายกฯ กล่าวเนื่องในวันน้ําโลก ประจําปี 2567 เชิญชวนทุกคนร่วมเป็นน้ําหนึ่งใจเดียวกัน ร่วมอนุรักษ์ แบ่งปัน ใช้น้ําอย่างมีคุณค่า เกิดประโยชน์สูงสุด
นายกฯ กล่าวเนื่องในวันน้ําโลก ประจําปี 2567 เชิญชวนทุกคนร่วมเป็นน้ําหนึ่งใจเดียวกัน ร่วมอนุรักษ์ แบ่งปัน ใช้น้ําอย่างมีคุณค่า เกิดประโยชน์สูงสุด ให้น้ําเป็นทรัพยากรที่สร้างความมั่นคงทางสังคม การเติบโตทางเศรษฐกิจให้กับประเทศและประชาคมโลก
วันที่ 22 มีนาคม 2567 นายชัย วัชรงค์ โฆษกประจําสํานักนายกรัฐมนตรี เผย นายเศรษฐา ทวีสิน นายกรัฐมนตรีกล่าวเนื่องในวันน้ําโลก ประจําปี 2567 ย้ําประเทศไทยให้ความสําคัญกับการดูแลรักษาทรัพยากรและสิ่งแวดล้อมของประเทศ บริหารจัดการทรัพยากรน้ําตามแนวทางการพัฒนาที่ยั่งยืนของสหประชาชาติ เสริมสร้างความร่วมมือด้านน้ํากับประชาคมโลก เชิญชวนประชาชนทุกคน ร่วมเป็นน้ําหนึ่งใจเดียวกันในการร่วมกันอนุรักษ์ แบ่งปัน ใช้น้ําอย่างมีคุณค่าและเกิดประโยชน์สูงสุด
นายกรัฐมนตรีกล่าวว่า องค์การสหประชาชาติประกาศให้วันที่ 22 มีนาคมของทุกปี เป็น “วันน้ําโลก” เพื่อให้ทุกคนตระหนักถึงความสําคัญของทรัพยากรน้ํา ซึ่งเป็นปัจจัยการผลิตที่สําคัญในระบบเศรษฐกิจ ทั้งยังเป็นสื่อกลางให้เกิดการแบ่งปัน ทั้งทรัพยากร ความรู้ ความช่วยเหลือเกื้อกูลกันและสร้างสันติภาพให้กับมวลมนุษยชาติ เพราะว่าน้ําไม่เพียงจะหล่อเลี้ยงการดําเนินชีวิตของมนุษย์ แต่ยังเชื่อมโยงความสัมพันธ์ของผู้คน ชุมชน ประเทศและโลกเข้าด้วยกัน ในปี พ.ศ. 2567 องค์การสหประชาชาติกําหนดประเด็นวันน้ําโลก ภายใต้หัวข้อ “Leveraging Water for Peace” เพื่อเน้นย้ําให้เห็นว่าปัญหาการขาดแคลนน้ํา น้ํามีคุณภาพไม่เหมาะสมกับการอุปโภคบริโภค และความไม่เท่าเทียมในการเข้าถึงทรัพยากรน้ํา จะเป็นสาเหตุที่ทําให้เกิดการแย่งชิงน้ําและนํามาซึ่งความขัดแย้ง
ประเทศไทยในฐานะสมาชิกของสหประชาชาติ ให้ความสําคัญกับการดูแลรักษาทรัพยากรและสิ่งแวดล้อมของประเทศ เพื่อสร้างเสริมสุขภาวะที่ดีของประชาชน โดยได้ดําเนินการบริหารจัดการทรัพยากรน้ําตามแนวทางการพัฒนาที่ยั่งยืนของสหประชาชาติ ผ่านการบูรณาการความร่วมมือของภาครัฐ ภาคเอกชน และเครือข่ายภาคประชาชน เพื่อขับเคลื่อนการบริหารทรัพยากรน้ําของประเทศให้บรรลุเป้าหมายตามแผนแม่บทการบริหารจัดการทรัพยากรน้ํา 20 ปี (พ.ศ. 2566 - 2580) ตลอดจนเสริมสร้างความร่วมมือด้านน้ํากับประชาคมโลก
รัฐบาลให้ความสําคัญกับการเข้าถึงทรัพยากรน้ําที่มีคุณภาพและได้มาตรฐาน โดยสร้างระบบสาธารณูปโภคให้เกิดสุขภาวะอนามัยที่ดี ผ่านการพัฒนาระบบประปา ให้พี่น้องประชาชนมีน้ําสะอาดสําหรับอุปโภคและบริโภคอย่างทั่วถึง ส่งเสริมและเร่งฟื้นฟูความสมบูรณ์ของน้ํา รวมทั้งบูรณาการองค์ความรู้ด้วยการบริหารจัดการน้ําให้มีประสิทธิภาพ เพื่อให้ประชาชนทุกคนสามารถใช้ประโยชน์จากทรัพยากรน้ําได้อย่างยั่งยืน โดยมุ่งหมายให้เกิดการบริหารจัดการน้ําอย่างเท่าเทียมและทั่วถึง ครอบคลุมในทุกมิติ ทั้งการใช้ การจัดสรร การพัฒนา การอนุรักษ์และฟื้นฟู เพื่อสร้างความมั่นคงของน้ําให้สามารถตอบสนองต่อความต้องการน้ําในแต่ละพื้นที่ได้อย่างมีประสิทธิภาพ
รัฐบาลให้ความสําคัญกับการบริหารจัดการน้ําท่วม น้ําแล้งอย่างเป็นระบบ ตามแผนแม่บทการบริหารจัดการทรัพยากรน้ํา 20 ปี โดยในช่วง 5 ปีแรก ได้ดําเนินการแก้ไขปัญหาน้ําท่วม น้ําแล้ง ทั้งการจัดสรรอุปโภคบริโภค ด้วยการสร้างระบบประปาหมู่บ้าน การจัดการเพิ่มกําลังการผลิตประปาเมือง ในพื้นที่เร่งด่วน ภาคตะวันออกเฉียงเหนือ กรุงเทพฯ ปริมณฑล ภาคตะวันออก
รวมทั้งการสร้างความมั่นคงของน้ําภาคการผลิต โดยดําเนินการพัฒนาแหล่งน้ําและระบบชลประทาน เพิ่มพื้นที่ชลประทานและการพัฒนาแหล่งน้ําในพื้นที่เกษตรน้ําฝน โดยในส่วนการดําเนินการพัฒนาพื้นที่ชลประทานและพื้นที่เกษตรน้ําฝน จะช่วยป้องกันปัญหาน้ําท่วมและทําให้มีน้ําเพียงพอสําหรับการดําเนินกิจกรรมของทุกภาคส่วน ทั้งภาคการเกษตร ภาคอุตสาหกรรมและภาคครัวเรือน ตลอดจนมีการจัดการน้ําท่วมและอุทกภัย ทั้งการปรับปรุงลําน้ําสายหลักและลําน้ําธรรมชาติเพื่อระบายน้ําในพื้นที่ลุ่มต่ําและในพื้นที่ลุ่มน้ําเจ้าพระยา รวมทั้งการปรับปรุงเขื่อนเพื่อรองรับสภาพภูมิอากาศ เพื่อป้องกันปัญหาน้ําท่วม
นอกจากนี้ รัฐบาลยังให้ความสําคัญกับการรักษาความสัมพันธ์ระหว่างประเทศ ในการบริหารจัดการน้ําข้ามพรมแดน โดยยึดหลักข้อตกลงด้านการใช้น้ําที่เป็นสากล เพื่อการอยู่ร่วมกันอย่างสันติและพัฒนาความร่วมมือในด้านต่าง ๆ ซึ่งจะนําไปสู่ความเจริญรุ่งเรืองร่วมกัน
เนื่องในโอกาส “วันน้ําโลก” ประจําปี 2567 นายกรัฐมนตรีขอเชิญชวนพี่น้องประชาชนทุกคน ร่วมเป็นน้ําหนึ่งใจเดียวกันในการร่วมกันอนุรักษ์ แบ่งปัน และใช้น้ําอย่างมีคุณค่าและเกิดประโยชน์สูงสุด เพื่อให้ “น้ํา” เป็นทรัพยากรที่สร้างความมั่นคงทางสังคมและการเติบโตทางเศรษฐกิจ ให้กับประเทศและประชาคมโลก และเพื่อทําให้ “น้ํา” เป็น “น้ําเพื่อสันติของมนุษยชาติทุกคน”